Simon Emil Ammitzbøll (LA), 2014-02-27:
Dansk Folkeparti har bedt om at få en redegørelse om regeringens værdipolitik – og det må statsministeren jo selv klare, og det har hun jo også gjort tidligere – jeg vil redegøre lidt for Liberal Alliances værdier og holdninger.
Danmark skal være et land, der bygger på frihed, på frisind og på frihandel, hvis vi endelig også skal tage det med – når det gælder mange af de ord, der starter på fri-, beskriver de jo gode værdier, som det danske samfund bør bygge på, hvilket det heldigvis også gør.
Men det er ikke kommet af sig selv, det er kommet gennem slid, gennem kamp og gennem en lang udvikling.
I dag føler vi jo f.eks. heldigvis, at frihed fra overgreb er en selvfølgelighed, at ytringsfrihed og religionsfrihed er selvfølgeligt, at det er helt selvfølgeligt, at borgerne behandles lige af staten, og at der gives de samme muligheder og rettigheder, lige meget hvem man er.
Det er jeg som homoseksuel og ateistisk liberal selvfølgelig ret begejstret for, men sådan har det ikke altid været.
Lad mig give et par eksempler på, at det også er gået hurtigt bare i løbet af de seneste 100 til 150 år.
I juleferien havde jeg fornøjelsen af at læse tidligere dommer Peter Gardes nye bog, »Danmarks Justitsministre 1813-2013«.
Der fremgik det og blev beskrevet meget tydeligt, hvordan homoseksualitet var en af de ting, som indtil et meget sent tidspunkt gav dødsstraf i Danmark.
Sådan er det heldigvis ikke i dag.
I dag er det helt naturligt, at vi alle sammen bliver forarget, når vi hører om, hvad der sker i Uganda, og nogle af os bliver lidt trætte af, at regeringen ikke slår hårdere ned, men der har været en udvikling, også i de værdier, der præger vores eget samfund.
Sådan er det også i forhold til ytringsfriheden.
Der findes jo efterhånden ikke noget, der er mere dansk end ytringsfriheden, hvis man ser på den politiske debat i de senere år, men både historisk og måske også aktuelt er der nogle gange alligevel lidt problemer med hensyn til frihedsrettighederne her.
Nogle gange bliver vi nemlig konfronteret med totalitære følelser om at blive stødt over nogen, der bruger deres ytringsfrihed.
Historikeren Bent Jensen beskrev i bogen »Bjørnen og Haren«, hvordan de i Sovjetunionen følte, at deres totalitære, kommunistiske følelser blev trådt for nær, når der var satiretegninger i dagbladet Aktuelt.
Det skal vi selvfølgelig ikke ligge under for, vi skal forsvare vores værdier.
Nu tager forespørgslen så helt konkret udgangspunkt i indvandringen, og det vil jeg selvfølgelig også godt forholde mig til.
Der skal ikke være nogen tvivl om, at indvandringen har nogle gode sider, og at indvandringen har nogle dårlige sider.
De positive sider er, at der kommer kvalificeret arbejdskraft hertil, at en dansker kan forelske sig i et menneske fra et andet land, der kan komme hertil og bo, at der er mennesker, der kommer til landet med nye ideer og løsninger, som vi aldrig selv var kommet i tanker om.
De negative sider er, at der er kommet øget kriminalitet, og at barnepigestatens klient- og offerliggørelse af nytilkomne indvandrere sker i et endnu hurtigere tempo, end det er sket for den oprindelige danske befolkning.
Vi har jo i dagens Danmark ligesom skabt nogle andre regler; vi har nemlig skabt et samfund, hvor terroristen har kunnet få lov til at blive i Danmark, mens den lille pige fra Nordjylland, der har mistet sin kærlige stedfar til kræften, har kunnet risikere at skulle rejse ud, indtil man her i Folketinget lavede en særlov om det.
Vi har lavet et samfund, hvor vi holder hånden over islamistiske kæmpere, der tager til Syrien, men hvor vi ikke har plads til den dygtige gymnasieelev fra Køge.
Det må vi have lavet om på.
Til sidst vil jeg gerne lige nå at gå fra det konkrete til det generelle, for der er nemlig sket et kulturskred i Danmark; der er sket det, at man fra Folketingets side igen og igen har taget ansvaret fra befolkningen.
Man har gjort befolkningen ansvarsfri – nogle ville sige ansvarsløse – man har svækket civilsamfundet, svækket familien, svækket individet, fordi staten er kommet til at fylde alt for meget.